Istarska policija je u petak popodne uhitila Danijela Brnosa u Vodnjanu i odvela ga na kriminalističko istraživanje u PU istarsku. Prema neslužbenim informacijama, nije se sam predao, iako su postojale indicije da će sam odšetati u policijsku postaju i predati se. Policija ga sumnjiči da je protekle nedjelje oko 14 sati pucao u 23-godišnjeg mladića i 19-godišnju djevojku ispred hotela Pineta u Vrsaru. Zasad nisu poznati detalji, ne zna se je li Brnos prilikom uhićenja kod sebe imao pištolj kojim je pucao na par u Vrsaru, ili ga se riješio nakon pucnjave. Jednako tako, sad se postavlja pitanje oko razloga ranjavanja, odnosno je li bila riječ o ljubavnom trokutu ili pak nečem drugom, budući da je njegova očita namjera bila ubiti.

Oprečne dojave

Prema dosadašnjim informacijama koje su proizašle iz policije i onim neslužbenim, Brnos je došao u Vrsar kod 19-godišnjakinje i pucao u nju i u 23-godišnjaka, a da nije htio poslušati kad mu je upravo 19-godišnjakinja na licu mjesta govorila da to ne čini. Potom je izbezumljen sjeo u vozilo, navodno tamniji BMW i pobjegao u nepoznatom smjeru, ostavivši djevojku i mladića da krvare ispred hotela. Po dojavi hitnoj pomoći i policiji krenula je hajka za njim i na sve prometnice je postavljena policijska blokada s dugim cijevima. Alarmirana je pogranična policija te druge policijske uprave u zemlji. Potraga je trajala do petka popodne, a nizale su se dojave da je viđen na raznim mjestima, od Kloštra i šume Kontija, a potom već u utorak u Kanfanaru kod jedne trgovine. Zadnja informacija, koja je bila prilično pouzdana, je da je u četvrtak ujutro boravio u Rovinju gdje je od prijatelja dobio nešto novca i vjerojatno nekakav mobilni uređaj, jer ga proteklih dana nije imao kod sebe. Upravo je tada i izjavio da će se sam predati, jer je zaključio da više nema mogućnosti bijega, a cilj da izađe iz zemlje, pak, bio je gotovo nemoguća misija.

Ljubomora ili novac

Proteklih dana je spavao na raznim mjestima, a ponajviše je provaljivao u vikendice u kojima bi kratko boravio. Policija je zbog potrage angažirala veći broj policajaca iz istarske uprave, a u pomoć su pozvani i policajci iz drugih uprava. Čak je policijski helikopter letio iznad zapadnog dijela poluotoka u potrazi za njim. U međuvremenu je policija postavila stražu u pulskoj bolnici gdje su ležali mladić i djevojka, a jednako tako i ispred njegove kuće u Vodnjanu, u Ulici Forno Grande gdje živi njegova majka. Danima je policija na ključnim točkama imala duge cijevi i čunjevima i znakovima na cesti usporavala promet te kontrolirala vozila i putnike u njima. Proteklih dana je svako veće policijsko kretanje izazivalo pažnju i dobivali smo brojne pozive o označenim i neoznačenim vozilima koji jure na sve strane.

Njegova majka je dan nakon događaja izjavila da je dotučena, jer nije imala vijesti o sinu i molila je da se preda i da joj se javi. Je li se javio majci ili ne, nije nam poznato. Po Vodnjanu i šire kolale su razne priče o njegovom "podvigu", od one prve da se radi o ljubomori, do mogućnosti da je riječ o novcu, odnosno da je on ostao bez novca, jer mu ga je netko "pokupio". Novac, navodno, potječe od kaznenih djela, no informacija nije službeno potvrđena. No, nisu svi bili, barem što se obitelji tiče, na njegovoj strani. Njegova strina nam je dala izjavu da nije u dobrim odnosima s njim upravo zbog toga što radi. Kazala nam je da ga dugo nije vidjela, a tijekom razgovora smo zaključili da nju njegov trenutni status bjegunca ne zanima.

Više detalja bit će poznato u ponedjeljak, odnosno kad bude dovršeno kriminalističko istraživanje nad Brnosom. (Mateo SARDELIN)



